b'\n_START_ARTICLE_\nReaktivni oklep\n_START_PARAGRAPH_\nReaktivni oklep je vrsta oklepa oklepnih vozil, ki reagira na zadetek protioklepnega oro\xc5\xbeja in s tem zmanj\xc5\xa1a posledice zadetka._NEWLINE_Reaktivni oklep po navadi sestoji iz dveh kovinskih plo\xc5\xa1\xc4\x8d, med kateri je name\xc5\xa1\xc4\x8den eksploziv, ki ob zadetku eksplodira in obe kovinski plo\xc5\xa1\xc4\x8di potisne narazen. S tem se protioklepni izstrelek uni\xc4\x8di ali preusmeri stran od glavnega oklepa, s \xc4\x8dimer se verjetnost preboja glavnega oklepa zmanj\xc5\xa1a. Na oklepna vozila se reaktivni oklep namesti v obliki plo\xc5\xa1\xc4\x8d na mesta, kjer je najve\xc4\x8dja mo\xc5\xbenost zadetka. Seveda ta sistem zahteva tudi ustrezno mo\xc4\x8dan osnovni oklep, da ob delovanju reaktivnega oklepa ne pride do po\xc5\xa1kodb posadke znotraj oklepnega vozila._NEWLINE_Ta princip je najbolj u\xc4\x8dinkovit proti protioklepnim izstrelkom, ki delujejo na principu kumulativnega naboja, moderne izvedbe pa so u\xc4\x8dinkovite tudi proti kineti\xc4\x8dnim penetratorjem, ki se izstreljujejo iz tankovskih topov. Je pa ta izvedba ob\xc4\x8dutljiva na t. i. tandemske bojne glave, kjer gre za zaporedno postavitev dveh kumulativnih nabojev - prvi spro\xc5\xbei reaktivni oklep, drugi, mo\xc4\x8dnej\xc5\xa1i naboj, pa nato neovirano zadene glavni oklep._NEWLINE_Tako vrsto oklepa je razvila inprva za\xc4\x8dela uporabljati Sovjetska zveza in je \xc5\xa1e danes mo\xc4\x8dno raz\xc5\xa1irjena v dr\xc5\xbeavah biv\xc5\xa1ega vzhodnega bloka; do\xc5\xbeivlja pa tudi izbolj\xc5\xa1ave._NEWLINE__NEWLINE_Dandanes eksplozivni oklep uporabljajo tudi druge dr\xc5\xbeave, predvsem ZDA in Izrael, za oklepnike v urbanem bojevanju (tam je ve\xc4\x8dja verjetnost uporabe ro\xc4\x8dnih protioklepnih oro\xc5\xbeij, proti katerim je ta vrsta oklepa najbolj u\xc4\x8dinkovita)._NEWLINE_Poleg uporabe eksploziva v reaktivnem oklepu se razvijajo tudi druge metode, kot npr. uporaba neeksplozivnih materialov in uporaba visoke napetosti, s pomo\xc4\x8djo katere bi se izstrelek ob zadetku takega oklepa stalil ali uparil.'